1. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 338 της 5/14 Μαΐου 1970 (ΦΕΚ Α΄ 107) Περί επιδόσεως πολιτικών δικογράφων δια του Ταχυδρομείου. Έχοντες υπ’ όψιν: α)Το άρθρ. 123 παρ. 4 του Κώδικος Πολ. Δικονομίας (Α.Ν. 44/1967) και β)την υπ’ αριθ. 253/1970 γνωμοδότησιν του Συμβουλίου της Επικρατείας, προτάσει των Ημετέρων επί της Δικαιοσύνης και Συγκοινωνιών Υπουργών, απεφασίσαμεν και διατάσσομεν: Άρθρ.1.-Η επίδοσις παντός, κατά τον Κώδικα Πολ. Δικονομίας, εγγράφου δύναται να γίνη και δια του Ταχυδρομείου, αν εις την περιφέρειαν του Ειρηνοδικείου όπου πρόκειται να γίνη η επίδοσις, δεν υπάρχη δικαστικός κλητήρ. Άρθρ.2.-1.Επί των, κατά το άρθρ. 1, περιπτώσεων το προς επίδοσιν έγγραφον μετ’ αντιγράφου υποβάλλεται εις τον Εισαγγελέα του Πρωτοδικείου, εις την περιφέρειαν του οποίου έχει ο παραγγέλων την επίδοσιν την κατοικίαν ή διαμονήν του μετ’ αναφοράς, εν η εκτίθενται οι λόγοι οι οποίοι καθιστούν επιβεβλημένην την δια του ταχυδρομείου επίδοσιν. 2.Ο Εισαγγελεύς Πρωτοδικών, κρίνων βασίμους τους εν τη αναφορά εκτιθεμένους λόγους, διαβιβάζει το επιδοτέον έγγραφον μετά της αναφοράς, εφ’ ης σημειοί παραγγελίαν περί διενεργείας της επιδόσεως δια του ταχυδρομείου, προς τον Γραμματέα του παρ’ ω διατελεί Πρωτοδικείου. 3.Ο Γραμματεύς του Πρωτοδικείου, λαμβάνων την παραγγελίαν του Εισαγγελέως, επικυροί, επί τη καταβολή εις τούτον υπό του παραγγέλοντος των κατά το άρθρ. 4 του παρόντος εξόδων, το αντίγραφον του επιδοτέου εγγράφου και θέτει εν τω αρχείω το πρωτότυπον αυτού μετά της αναφοράς. Ο αυτός Γραμματεύς συντάσει εν συνεχεία έκθεσιν επιδόσεως, την οποίαν μετά του κεκυρωμένου αντιγράφου παραδίδει εντός κεκλεισμένου φακέλλου εις το ταχυδρομικόν γραφείον επί αποδείξει δια την αποστολήν, ως συστημένης επιστολής, προς το ταχυδρομικόν γραφείον του υπό του παραγγέλοντος προσδιοριζομένου τόπου. Άρθρ.3.-Πας προϊστάμενος ταχυδρομικού γραφείου, πραλαμβάνων το επιδοτέον έγγραφον οφείλει όπως μεριμνήση αμελλητί δια την υπό του οικείου ταχυδρομικού διανομέως επίδοσιν του εγγράφου προς ον τούτο απευθύνεται, ως και δια την επιστροφήν του επιδοτηρίου υπογεγραμμένου, εις τον αποστείλαντα τούτο Γραμματέα του Πρωτοδικείου. Το επιδοτήριον επιστρέφεται εις τον Γραμματέα εντός φακέλλου ως συστημένη επιστολή, παραδίδεται δε υπό τούτου επί αποδείξει εις τον παραγγείλαντα την επίδοσιν. ΄Αρθρ.4.-Εις τον κατά το άρθρ. 2 Γραμματέα του Πρωτοδικείου, καταβάλλονται υπό του παραγγέλοντος την επίδοσιν: α)τα ισχύοντα ταχυδρομικά τέλη επί συστημένων επιστολών δια την αποστολήν του επιδοτέου εγγράφου και την επιστροφήν του επιδοτηρίου και β)τα κατά τας κειμένας διατάξεις τέλη δια την έκδοσιν αντιγράφου του επιδοτέου εγγράφου, ως και δια την σύνταξιν της εκθέσεως επιδόσεως. Άρθρ.5.-Οι ταχυδρομικοί διανομείς εν τη εκτελέσει των κατά το παρόν Δ/μα καθηκόντων επιδόσεως, ενεργούν συμφώνως προς τας περί επιδόσεως διατάξεις του Κώδικος Πολ. Δικονομίας. Άρθρ.6.-Η ισχύς του παρόντος άρχεται δέκα πέντε ημέρας μετά την δημοσίευσιν αυτού δια της Εφημερίδος της Κυβερνήσεως. Εις τους αυτούς επί της Δικαιοσύνης και Συγκοινωνιών Υπουργούς ανατίθεμεν την δημοσίευσιν και εκτέλεσιν του παρόντος. 